Björn Leví Gunnarsson, þingmaður Pírata, hefur lagt fram þingsályktunartillögu þess efnis að forseta Alþingis verði falið að fjarlægja kórónu og merki Kristjáns níunda Danakonungs af Alþingishúsinu. Hann segist hafa samið tillöguna þónokkru fyrir handboltaleik gærkvöldsins.
Danmörk tapaði með einu marki fyrir Frökkum á Evrópumóti karla í handbolta í gær eftir að hafa verið með töluvert forskot fyrr í leiknum. Mikill fjöldi Íslendinga hefur lýst sárum vonbrigðum með úrslitin enda hefði íslenska landsliðið komist í undanúrslit með dönskum sigri.
Björn Leví Gunnarsson þingmaður Pírata deildi skjáskoti af þingsályktunartillögu sinni eftir leikinn og vakti það mikla athygli. Tillagan hefur verið birt á vef Alþingis. Danskir miðlar hafa fjallað um málið og sagði Björn Leví við TV2, rétt eins og við fréttastofu RÚV, að þótt tillagan hefði verið skrifuð fyrir þónokkru væri tímasetningin nú afar heppileg.
Að hversu miklu leyti tengist þessi tillaga leiknum í gær? Tilfallandi, við skulum orða það þannig. Ég lagði tillöguna inn fyrir leikinn og ef svo færi eins og fór þá eru tengslin frekar augljós en ég var löngu búinn að semja þetta.
segir Björn Leví. Ísland sé frjálst og fullvalda ríki og því eigi ekki að skreyta þinghúsið með dönsku merki. Hann leggur til að forseti þingsins standi til dæmis að þjóðarkönnun um hvað gæti komið í stað kórónunnar og konungsmerkisins. Málið eigi ágætis hljómgrunn á þingi.
Ég var að minnast á þetta í gær. Það voru jákvæðar undirtektir.

Þingmaður Pírata leggur til að kóróna og merki Kristjáns níunda Danakonungs verði fjarlægð af Alþingishúsinu. 